Det var egentlig planen, at nordjyske borgmestre og nordjyske folketingspolitikere mandag skulle diskutere indsatsplaner for vandløb. Men det var ikke det, der blev talt mest om på mødet. De store oversvømmelser i Vendsyssel havde ændret dagsordenen. På mødet blev det besluttet, at Frederikshavn Kommune og Hjørring Kommune skal sende et brev til Danmarks økonomi- og indenrigsminister, Morten Østergaard, hvor man beder om økonomisk støtte efter oversvømmelsen.. Det er endnu uvist, hvor stor regningen bliver, men man formoder, at det kan nærme sig 100 millioner kroner. Inden man sender brevet af sted, skal de to kommuner have lavet en regning for, hvor meget skaderne på blandt andet broer, veje og kloaksystemer har kostet. Alle nordjyske folketingspolitikere sagde til mødet, at de vil hjælpe med at få brevet ført igennem, så den økonomiske hjælp kommer til Nordjylland.

Opsummering:
Frederikshavn Kommune og Hjørring Kommune vil sende et brev til Morten Østergaard for at søge om økonomisk støtte efter de massive oversvømmelser.